[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.7.13.

COM(2009) 345 végleges

2009/0092 (ACC)

Javaslat:

A TANÁCS HATÁROZATA

az AKCS-államokkal kötött gazdasági partnerségi megállapodásokhoz csatolt származási jegyzőkönyvben meghatározott származási szabályoktól való eltérésre vonatkozó eljárásról

INDOKOLÁS

A cotonoui megállapodás[1] V. melléklete, beleértve a „származó termék” fogalmának meghatározásáról és a közigazgatási együttműködés módszereiről szóló 1. jegyzőkönyvet is, 2007. december 31-én hatályát vesztette. A megállapodás 37. cikke alapján a Bizottság szolgálatai tárgyalásokat folytattak az AKCS-államokkal a gazdasági partnerségi megállapodások (GPM-ek) felülvizsgálatáról. Az átfogó GPM-ekre irányuló tárgyalások az afrikai AKCS-államokkal továbbra is folynak, míg az átmeneti GPM-ek aláírása 2008 eleje óta folyamatosan zajlik.

A javasolt határozat végrehajtási hatáskörrel ruházza fel a Bizottságot az olyan kérelmekre vonatkozó közösségi döntéshozatal kapcsán, amelyek tárgya a GPM-ek származási jegyzőkönyvében meghatározott származási szabályoktól való eltérés. A javasolt határozat hatályon kívül helyezi a cotonoui megállapodás keretében eddig alkalmazott 2000/399/EK tanácsi határozatot.

A CARIFORUM–EK GPM-hez csatolt, a származó termék fogalmának meghatározásáról és az igazgatási együttműködés módszereiről szóló 1. jegyzőkönyv 39. cikke, valamint a más AKCS-országokkal kötendő többi GPM származási jegyzőkönyvének hasonló rendelkezése meghatározza azt az eljárást, amelynek keretében a GPM-et aláíró AKCS-állam kérelmére eltérés engedélyezhető a származási szabályoktól. Az eltérésről szóló határozatot az adott GPM értelmében létrehozott illetékes bizottságnak kell meghoznia, a kérelem Közösséghez történő beérkezését követő 75 munkanapos határidőn belül. Ügyelni kell ezért arra, hogy a Közösség álláspontját még az említett határidő lejárta előtt elfogadják és időben közöljék a GPM-eket aláíró AKCS-államokkal.

2009/0092 (ACC)

Javaslat:

A TANÁCS HATÁROZATA

az AKCS-államokkal kötött gazdasági partnerségi megállapodásokhoz csatolt származási jegyzőkönyvben meghatározott származási szabályoktól való eltérésre vonatkozó eljárásról

AZ EURÓPAI KÖZÖSSÉGEK TANÁCSA,

tekintettel az Európai Közösséget létrehozó szerződésre és különösen annak 133. cikkére,

tekintettel a Bizottság javaslatára,

mivel:

(1) Az egyrészről az afrikai, karib-tengeri és csendes-óceáni államok, másrészről az Európai Közösség és tagállamai közötti, Cotonouban, 2000. június 23-án aláírt partnerségi megállapodás[2] (AKCS–EK partnerségi megállapodás) V. melléklete és annak jegyzőkönyvei, köztük a „származó termék” fogalmának meghatározásáról és a közigazgatási együttműködés módszereiről szóló 1. jegyzőkönyv, az említett megállapodás 37. cikkének (1) bekezdésével összhangban 2007. december 31-én hatályát vesztette.

(2) Az AKCS–EK partnerségi megállapodás 37. cikkének (1) bekezdésében foglaltaknak megfelelően az AKCS-államok regionális csoportjaival gazdasági partnerségi megállapodásokra irányuló tárgyalások kezdődtek. A vonatkozó GPM-ek aláírása 2008. január 1-je óta folyamatosan zajlik.

(3) Az egyrészről a CARIFORUM-államok, másrészről az Európai Közösség és tagállamai közötti gazdasági partnerségi megállapodáshoz[3] – ez az első, AKCS-államokkal kötött megállapodás (a továbbiakban: CARIFORUM–EK GPM) – csatolt, a „származó termék” fogalmának meghatározásáról és az igazgatási együttműködés módszereiről szóló 1. jegyzőkönyv (a továbbiakban: származási jegyzőkönyv) 39. cikke meghatározza azt az eljárást, amelynek keretében a GPM-et aláíró AKCS-állam kérelmére eltérés engedélyezhető a származási szabályoktól. Az eltérésekre vonatkozó közösségi álláspontot egy kellő hatáskörrel felruházott bizottságnak kell elfogadnia. E bizottság számára célszerű kidolgozni egy olyan eljárást, amely a későbbiekben az AKCS-államokkal kötendő többi GPM származási jegyzőkönyvének hasonló rendelkezéseire is alkalmazható.

(4) A származási jegyzőkönyv 39. cikkének (8) bekezdése szerint a lehető leggyorsabban, de minden esetben a kérelemnek a Közösséghez történő beérkezésétől számított legfeljebb hetvenöt munkanapon belül határozatot kell hozni. Ha a Közösség ezen időtartamon belül nem tájékoztatja az eltérési kérelmet benyújtó AKCS-államot a kérelemmel kapcsolatos álláspontjáról, a kérelmet elfogadottnak kell tekinteni.

(5) Ki kell dolgozni ezért egy olyan eljárást, amellyel szavatolható, hogy a Közösség álláspontja még jóval az említett határidő lejárta előtt elfogadható és a GPM-eket aláíró AKCS-államokkal közölhető legyen, és ezáltal a vonatkozó határozat még az említett határidő előtt megszülethessék.

(6) Az AKCS–EK partnerségi megállapodás 1. jegyzőkönyvében megállapított származási szabályaitól való eltérésre vonatkozó eljárásról szóló, 2000. június 16-i 2000/399/EK tanácsi határozat[4] az AKCS-államoknak az AKCS–EK partnerségi megállapodás V. melléklete 1. jegyzőkönyvében megállapított származási szabályoktól való eltérésre irányuló kérelmével kapcsolatban a Bizottságra ruházta át a közösségi álláspont elfogadására vonatkozó hatáskört.

(7) A GPM-ek származási jegyzőkönyvében megállapított származási szabályoktól való eltérés iránti kérelmek tekintetében hasonló hatáskör-átruházásról indokolt rendelkezni. Az ilyen kérelmekkel kapcsolatos közösségi álláspontot a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal[5] összhangban kell elfogadni.

(8) Az egyértelműség érdekében a 2000/399/EK határozatot hatályon kívül kell helyezni,

A KÖVETKEZŐKÉPPEN HATÁROZOTT:

1. cikk

A gazdasági partnerségi megállapodást (GPM) aláíró AKCS-állam által benyújtott, a GPM-ek származási jegyzőkönyvében megállapított származási szabályoktól való eltérés iránti kérelemmel kapcsolatos közösségi álláspontot a 2. cikkben megállapított eljárásnak megfelelően a Bizottság fogadja el.

2. cikk

(1) A Bizottságot a 2913/92/EGK rendelet[6] 248a. cikkének (1) bekezdése szerint létrehozott Vámkódexbizottság segíti.

(2) A Bizottság képviselője az eltérési kérelem Közösséghez történő beérkezését követő 25 munkanapon belül a Vámkódexbizottság elé terjeszti a közösségi álláspont tervezetét. A Vámkódexbizottság, az elnöke által az ügy sürgősségére tekintettel megállapított határidőn belül, véleményt nyilvánít a tervezetről. A véleményt olyan többséggel kell meghozni, mint amilyet a Szerződés 205. cikkének (2) bekezdése a Tanácsnak a Bizottság javaslata alapján elfogadandó határozataira előír. A tagállamok képviselőinek szavazatait az említett cikkben meghatározott módon kell súlyozni. Az elnök nem szavazhat.

(3) A Bizottság elfogadja a közösségi álláspontot és azt haladéktalanul közli az adott GPM értelmében létrehozott illetékes bizottsággal. Ha azonban a közösségi álláspont nincs összhangban a Vámkódexbizottság véleményével, azt a Bizottság haladéktalanul a Tanács elé utalja. Ez esetben a Bizottság az adott GPM értelmében létrehozott illetékes bizottsággal való közlést a bizottságon belüli szavazás napjától számított 25 munkanappal elhalasztja.

(4) A Tanács a (3) bekezdésben meghatározott határidőn belül minősített többséggel eltérő közösségi álláspontot fogadhat el.

3. cikk

(1) A 2000/399/EK határozat hatályát veszti.

(2) A hatályon kívül helyezett határozatra vonatkozó hivatkozásokat e határozatra vonatkozó hivatkozásként kell értelmezni.

Kelt Brüsszelben,

a Tanács részéről

az elnök [pic][pic][pic]

[1] A Cotonouban 2000. június 23-án aláírt partnerségi megállapodás, egyrészről az afrikai, karib-tengeri és csendes-óceáni államok, másrészről az Európai Közösség és tagállamai között (HL L 317., 2000.12.15., 3. o.)

[2] HL L 317., 2000.12.15., 3. o.

[3] HL L 289., 2008.10.30., 1. o.

[4] HL L 151., 2000.6.24., 16. o.

[5] HL L 184., 1999.7.17., 23. o.

[6] HL L 302., 1992.10.19., 1. o.